מתוך סרטון תדמית של ספוטיפיי

שירות המוזיקה הפופולארי בעולם, ספוטיפיי (Spotify), צפוי להגיע לישראל בחודשים הקרובים, ככל הנראה סביבות חודש מרס הקרוב, כך נודע ל-ynet ו"ידיעות אחרונות". עם זאת, תאריך ההשקה עוד לא סופי והוא יכול עוד להשתנות. החברה השבדית שכרה לאחרונה משרד יחסי ציבור ישראלי כדי לקדם בעתיד את ההשקה דרך כלי התקשורת בארץ.

לאחרונה פורסם בכלי תקשורת בארץ כי ספוטיפיי מתכוונת להשיק את השירות בישראל, ואף גייסה לצורך העניין עובדים ישראלים במשרדי החברה בגרמניה. מתברר כי ההשקה הייתה אמורה להתבצע כבר החודש, אך היא נדחתה בשל חילוקי דעות עם אקו"ם, הגוף שאחראי לזכויות היוצרים של המוזיקאים בישראל.





ספוטיפיי מציעה שירות מוזיקה בסטרימינג, דרך האינטרנט, הזמין דרך מחשבים, סמארטפונים ומכשירים נוספים. ניתן להאזין לשירים בחינם עם פרסומות - או לשלם דמי מנוי חודשיים ולקבל גישה מלאה וחופשית למאגר מוזיקה של 30 מיליון שירים. לחברה יש כרגע 140 מיליון משתמשים פעילים, מתוכם 60 מיליון מנויים משלמים. החברה פעילה ב-61 מדינות בעולם, ומתרחבת בהדרגה.

וספוטיפיי לא לבד: בשבועות הקרובים יושק בישראל באופן רשמי "דיזר" (Deezer), שירות מוזיקה בינלאומי פופולארי נוסף, שנולד בצרפת וצבר 10 מיליון משתמשים פעילים בעולם. ככל הנראה, דיזר תפעל בישראל באמצעות נציגות מקומית. מדיזר לא נמסרה תגובה לדברים.

עם זאת, מתברר כי בחודשיים האחרונים ערכה דיזר "השקה שקטה" בישראל - וכיום לקוחות ישראלים כבר יכולים להירשם לשירות דרך האפליקציה או אתר החברה. גם כאן, ניתן להאזין בחינם או להירשם למנוי מלא. המחירים עומדים על 20 שקל למנוי חודשי, כאשר שלושת החודשים הראשונים הם בחינם.

לספוטיפיי ולדיזר תהיה תחרות צפופה בשוק הישראלי, העמוס באפליקציות מוזיקה, המציעות מאגר מוזיקה גדול דרך האינטרנט בתשלום חודשי. המבחר בארץ כולל את שירותי המוזיקה של חברות הסלולר: סלקום ווליום, פלאפון מיוזיקס ופרטנר Mybeat; וכן שירותי המוזיקה הבינלאומיים "אפל מיוזיק" ו"טיידל".